दरभंगा / पूर्णिया : बरख 2012 मिथिलाक कोसी क्षेत्रक लेल वरदान साबित भेल। कोसी पर आसनपुर सऽ कुपहा धरि पुल केर र्निमाण लेल पूर्णिया, सहरसा लगाइत नेपालक सीमावर्ती क्षेत्रक लोक पछिला 50 बरख सऽ संघर्षकऽ रहल छलथि ओहि संघर्षक फल एहि बरख सोँझा आयल। 9 फरवरी सऽ लोकसभ एहि पुल पर चलय लगलाह। कोसी नदी पर अंगरेजक जमानामे एकटा रेल पुल होइत छल जाहि दऽ ट्रेन जाइत-अबैत छल। एहन मान्यता भऽ गेल छल जे कोसी नदी पर पुल केर निर्माण असंभव अछि। नदीमे पुलक पिलर ठाढ़ करय लेल अंगरेजक जमानामे सेहो बहुतो दिक्कत आयल छल, तखुनका पुल निर्माणक तकनीक आजुक जेना विकसित नहिँ छल। बताबी जे गैमन इंडिया के सेहो कोसी के बान्हयमे हालत खराब भऽ गेल, नदीके बान्हयमे कंपनी के एक बरखक समय लागि गेल।
 अंगरेज जे रेलवे पुल बनौने छल ओ 1932मे ध्वस्त भऽ गेल छल। रेल पुल ध्वस्त भेलाक बाद मिथिला दू भागमे बंटि गेल आलोकसभ 78 बरख धरि नाव सऽ नदी पार होइत छलथि। लोकसभ के मधुबनी वा दरभंगा सऽ सुपौल जेबाक लेल नेपाल वा पूर्णिया भऽ आबय-जाय पड़ैत छलन। 250-300 किलोमीटरक अतिरिक्त दूरी करय पड़ैत छल। बरसाइतक समयमे नाव डूबयके भयंकर घटना सभ सौँझा अबैत छल। जतय लोकसभ के दरभंगा सऽ पूर्णिया जायमे एक दिन धरिक समय लगैत छलन आब 4 सऽ 5 घंटा फाजिल अछि। आब एहि पुलक निर्माण सऽ दू भागमे कटल मिथिला जुड़ि गेल अछि, आब कोसी पर रेल पुल सेहो तैयार भऽ गेल अछि आ उद्घाटनक इंतजार अछि। कोसी रेल पुर बेसी जानकारीक लेल एतय क्लिक करु। 